Monsters eers lank ná moord op Courtney (3) getoets | Netwerk24
Deur Jana Breytenbach 14 Junie 2018 16:28
Sekere monsters is eers byna ’n jaar nadat Courtney Pieters (3) vermoor is vir DNS getoets.
Mortimer Saunders sit in die beskuldigdebank in die hof in Kaapstad. Foto: Jana Breytenbach
Dit het Donderdag in die hooggeregshof in Kaapstad aan die lig gekom toe Mortimer Saunders se regsverteenwoordiger, adv. Mornay Calitz, ’n aansoek ingedien het om een van die vorige staatsgetuies in die saak, Luthando Tiya, weer te roep om te getuig.
Tiya is ’n forensiese deskundige wat die toetse uitgevoer en Saunders se DNS op Courtney se lyk gevind het.
Tiya het vroeër in die saak getuig daar is semen in Courtney se geslagsdeel gevind, maar daar was nie genoeg DNS in die semen vir ’n positiewe bevinding nie.
Daar is wel van Saunders se DNS op ander dele van Courtney se lyk gevind.
Saunders staan tereg op aanklagte van verkragting en moord. Die staat beweer hy het Courtney op 4 Mei 2017 in haar ouerhuis verkrag en vermoor het deur haar te verwurg en te versmoor.
Saunders het in sy pleitverduideliking gesê hy het sy penis oor Courtney se lyk gevryf toe hy ’n seksuele daad met haar lyk uitgevoer het. Luidens sy pleitverduideliking het hy seksueel opgewek geraak nadat hy haar geslagsdeel met drie van sy vingers gepenetreer het.
Calitz wil Tiya herroep omdat hy duidelikheid oor ’n paar besonderhede wil kry.
Hy (Calitz) het dit onder die hof se aandag gebring dat die toetse van sekere monsters eers einde April vanjaar, op versoek van die staatsaanklaer, uitgevoer is.
Die staat beweer hy het Courtney op 4 Mei 2017 in haar ouerhuis verkrag en vermoor het deur haar te verwurg en te versmoor.
Hildegard Thünemann Oláh, wat dié monsters getoets het, sal nog geroep word om te getuig, maar haar verklarings is Donderdag voorlopig by die hof ingedien.
Dit is vir toetse wat uitgevoer is op monsters wat op Courtney se arm, mond en regterbobeen geneem is.
Calitz wou by Tiya weet waarom dié monsters nie soos die res getoets is nie.
Tiya het geantwoord hulle werk volgens standaard- operasionele prosedures en moet weet watter liggaamsvloeistowwe dit is ten einde dit te kan toets. Hy het die hof verseker daar is niks sinisters daaraan nie.
Calitz het Tiya gepols oor of daar semen in die vloeistof voor ejakulasie is. Tiya het dit vroeër ontken, maar Donderdag toegegee dat dit moontlik kan wees as die man meer as een keer geëjakuleer het.
Dit strook met wat Saunders in sy verduideliking gesê het oor of hy Courtney verkrag het of nie. Hy het dit ontken.
Volgende week sal prof. Johan Dempers, ’n patoloog, geroep word om te getuig.
Meer oor: Dns | Mortimer Saunders | Courtney Pieters | Moord
REGSTREEKS: Courtney Pieters-saak hervat
OORSIG: Courtney-beskuldigde wou glo vlug
‘Oom Morty’ se semen op Courtney (3) se bostuk gekry
OORSIG: Courtney-saak tot Dinsdag uitgestel